РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

 и контролу трошења јавних средстава

011 Број:06-2/188-20

3. децембар 2020.године

Београд

**ЗАПИСНИК**

**8. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ ВАН СЕДИШТА 3. ДЕЦЕМБРА 2020. ГОДИНЕ, У 11,45 ЧАСОВА, У ХОТЕЛУ МЕТРОПОЛ БЕОГРАД**

Седница је почела у 11,45 часова.

Седници је председавала др Александра Томић, председник Одбора.

Седници су присуствовали чланови Одбора: Зоран Бојанић, Душко Тарбук, Оливера Пешић, Горан Ковачевић, Братимир Васиљевић, Ана Чарапић, Војислав Вујић и Милорад Мијатовић.

Седници су присуствовали заменици чланова Одбора: Виктор Јевтовић, Ана Белоица, Светлана Милијић, Зоран Томић, Угљеша Марковић и Радован Тврдишић,.

Седници нису присуствовали чланови Одбора: Владимир Маринковић, Золтан Пек и Никола Јоловић, као ни њихови заменици.

 Седници Одбора присуствују и:

**Представници Града Ниша:**

Предраг Стојановић, члан Градског већа

Данијела Спасовић, секретар Секретаријата за финансије

Нина Илић, секретар Секретаријата за локалну администрацију

Јелена Ковачевић, интерни ревизор

**Представници Државне ревизорске институције:**

1. др Душко Пејовић, председник
2. др Бојана Митровић, потпредседник
3. Невенка Бојанић,члан Савета
4. Љиљана Димитријевић, члан Савета
5. Данимир Вулиновић, врховни државни ревизор
6. Стојанка Миловановић, врховни држани ревизор
7. Драган Голубовић, врховни држани ревизор
8. Снежана Трњаковић, врховни држани ревизор
9. Ивица Гавриловић, врховни држани ревизор
10. Мирјана Гачевић, овлашћени државни ревизор
11. Милена Милинковић, секретар Институције
12. Ива Василић Миљић, начелник Службе

На предлог председника, Одбор је једногласно (13 гласова за) утврдио следећи

**Д н е в н и   р е д :**

1. **Представљање Извештаја о ревизији консолидованих финансијских извештаја завршног рачуна буџета Града Ниша за 2019. годину;**
2. **Разматрање Извештаја Пододбора за разматрање извештаја о обављеним ревизијама Државне ревизорске институције о разматрању секторских извештаја- Сектор број 2 и Сектор број 4 Државне ревизорске институције, са предлогом закључка;**
3. **Представљање Извештаја о ревизији завршног рачуна буџета Републике Србије за 2019. годину;**
4. **Разно.**

Седницу Одбора која се одржава ван седишта отворила је председник Одбора др Александра Томић која је обавестила присутне да градоначелник Ниша Драгана Сотировски није била у могућности да присуствује седници због самоизолације услед ковид пандемије. Такође, због продужетка ванредних мера у Нишу, Одбор није био у могућности да у овом граду одржи седницу ван седишта па се седница, са планираним дневним редом и уз присуство представника Државне ревизорске институције и представнике Града Ниша, уз подршку УНДП-а, одржава у сали за састанке Метропола.

**1.тачка дневног реда**: **Представљање Извештаја о ревизији консолидованих финансијских извештаја завршног рачуна буџета града Ниша за 2019. годину**

Председник Савета ДРИ др Душко Пејовић представио је Извештај о ревизији консолидованих финансијских извештаја завршног рачуна буџета Града Ниша за 2019. годину. Рекао је да је Државна ревизорска институција на овај извештај дала мишљење са резервом, што значи да су власти и управа Града Ниша финансијски извештај припремуиле у складу са законом и прописима, уз поједине неправилности: књижење на неодговарајућим контима, неправилно финансијско евидентирање телевизијских преноса седница, финансијске и нефинансијске имовине, пописа имовине и обавеза; утврђене су и мањкавости приликом спровођења интерне контроле, а забрињава и велики број судских спорова Града Ниша. Ради превазилажења наведених неправилности, ДРИ је утврдила препоруке првог и другог приоритета, уз обавезу Града Ниша да у року од 90 дана поднесе одазивни извештај, односно да у завршном рачуну за 2020. годину припреми све потребне извештаје у складу са прописима и датим препорукама ДРИ. Упоредни показатељи 2018 / 2019. година указују на значајно боље резултате Града Ниша у односу на претходни период финансијског извештавања.

**СЕДНИЦА ПОДОДБОРА**

У наставку, одржана је седница Пододбора за разматрање извештаја о обављеним ревизијама ДРИ, којој је председавао председник Пододбора др Милорад Мијатовић. Седници Пододбора, поред председника, присуствују два члана Пододбора: Горан Ковачевић и Зоран Бојанић, као и два заменика члана Пододбора: Виктор Јевтовић и Угљеша Марковић.

На седници Пододбора, већином гласова (пет гласова за, један заменик члана није гласао) утврђен је следећи

**Дневни ред:**

**1. Разматрање секторских извештаја Државне ревизорске институције у 2019. години -  Сектор број 2;**

**2.Разматрање секторских извештаја Државне ревизорске институције у 2019. години – Сектор број 4** .

Извештаје о ревизији Сектора број 2 за 2019. годину представила је Стојанка Миловановић, врховни државни ревизор Сектора број 2, који је надлежан за ревизије: министарства задуженог за државну управу и локалну самоуправу, јединица локалне самоуправе, јавних предузећа чији су оснивачи јединице локалне самоуправе, као и пољопривреде и управних округа. Представљајући извештаје овог сектора, Стојанка Миловановић је рекла да је ревизијом утврђен већи број неправилности у погледу непоуздане рачуноводствене евиденције, некоришћења помоћних књига, лошег функционисања интерне контроле, пописа имовине, запошљавања и јавних набавки. Донето је укупно 1.000 препорука, са одговарајућим бројем скретања пажње на прописе који се морају усвојити или изменити и допунити; поднето је укупно 215 пријава, и то: 197 прекршајних пријава, 33 кривичне пријаве, 35 информација надлежним тужилаштвима. Ревизијом сврсисходности обухваћене су четири теме: давање у закуп пословног простора јединица локалне самоуправе, ефективност подстицаја у сточарству, управљање водоводном инфраструктуром и доступност и исправност воде за пиће; у овим областима констатовано је мноштво проблема који приоритетно морају да буду решавани.

Извештаје о ревизији Сектора број 4 за 2019. годину представио је Драган Голубовић, врховни државни ревизор у Сектору број 4, који је надлежан за ревизију: министарстава за привреду, туризам и грађевинарство, јавна предузећа и друга правна лица чији је оснивач Република. Навео је да је донето 246 препорука и да су утврђене бројне неправилности приликом књижења и вођења евиденција , али је посебно нагласио да се јавне набавке још увек не спроводе у складу са законом и прописима. Ревизије сврсисходности овај сектор извршио је у областима управљања индустријским отпадом, ефикасности надзора јавних власти над експлоатацијом рудног богатства и ефикасности контроле аквизиције од стране надлежних органа, где је у свим случајевима утврђено да је потребан ефикаснији надзор надлежних органа.

У дискусији су учествовали члан Одбора Горан Ковачевић и председник Пододбора др Милорад Мијатовић који су закључили да ревидирани субјекти споро мењају лоше навике, али да ДРИ у извештајима сврсисходности отвара велике, животне и за државу и грађане важне теме; забрињавају изостанак координације рада државних органа и неспровођење адекватног надзора, што за последицу има недовољно уређене области које су од виталног интереса за здравље људи и за здраву животну средину.

Поводом секторских извештаја Државне ревизорске институције – Сектор број 2 и Сектор број 4. за 2019. годину закључено је да су представници Државне ревизорске институције целовито представили рад својих сектора и да њихов рад значајно доприноси контроли трошења јавних средстава. Договорено је да се закључци о извршеним ревизијама припреме након разматрања свих секторских и других извештаја ДРИ. Пододбор је једногласно (6 гласова за) усвојио извештаје:

Извештаји Сектора број 2:

**И З В Е Ш Т А Ј**

Пододбора за разматрање извештаја о обављеним ревизијама Државне ревизорске институције предлаже Одбору за буџет, јавне финансије и контролу трошења јавних средстава да прихвати секторске извештаје Државне ревизорске институције у 2019. години – Сектор броj 2, са препорукама Државне ревизорске институције.

Саставни део овог извештаја је Преглед са називима секторских извештаја Државне ревизорске институције у 2019. години – Сектор број 2.

Извештаји Сектора број 4

**И З В Е Ш Т А Ј**

Пододбора за разматрање извештаја о обављеним ревизијама Државне ревизорске институције предлаже Одбору за буџет, јавне финансије и контролу трошења јавних средстава да прихвати секторске извештаје Државне ревизорске институције у 2019. години – Сектор броj 4, са препорукама Државне ревизорске институције.

Саставни део овог извештаја је Преглед са називима секторских извештаја Државне ревизорске институције у 2019. години – Сектор број 4.

**НАСТАВАК СЕДНИЦЕ ОДБОРА**

Након размотрених извештаја, Одбор је, на предлог Пододбора, прихватио наведене секторске извештаје, као и то да се предлози закључака поводом разматрања тих извештаја утврде на некој од наредних седница Одбора, а након разматрања свих секторских извештаја о ревизији ДРИ, а посебно извештаја о ефикасности и ефективности препорука ДРИ. Одбор је једногласно (13 гласова за) усвојио извештаје, и то:

**И З В Е Ш Т А Ј**

Одбор за финансије, републички буџет и контролу трошења јавних средстава, на предлог Пододбора, размотрио је и прихватио секторске извештаје Државне ревизорске институције у 2019. години – Сектор броj 2, са препорукама Државне ревизорске институције.

Саставни део овог извештаја је Преглед са називима секторских извештаја Државне ревизорске институције у 2019. години – Сектор број 2.

као и

**И З В Е Ш Т А Ј**

Одбор за финансије, републички буџет и контролу трошења јавних средстава, на предлог Пододбора, размотрио је и прихватио секторске извештаје Државне ревизорске институције извршене у 2019. години – Сектор број 4, са препорукама Државне ревизорске институције.

Саставни део овог извештаја је Преглед са називима секторских извештаја Државне ревизорске институције у 2019. години – Сектор број 4.

**3. тачка дневног реда:** **Представљање Извештаја о ревизији Завршног рачуна буџета Републике Србије за 2019. годину;**

Председник Државне ревизорске институције др Душко Пејовић презентовао је Извештај о ревизији Завршног рачуна буџета Републике Србије за 2019. годину. Истакао је државни ревизор пред народним посланицима по први пут образлаже извештај о ревизији који се односи на завршни рачун републичког буџета. Овом ревизијом обухваћени су финансијски извештаји 26 субјекта ревизије, од чега 17 извештаја директних буџетских корисника и девет извештаја индиректних буџетских корисника; донето је 13 позитивних мишљења и 13 мишљења са резервом, а негативних мишљења ни уздржавања од давања мишљења није било. Поред тога, донето је укупно 110 препорука на основу којих се очекује да субјекти ревизије отклоне уочене неправилности у року од 90 дана. Председник Институције рекао је и то да код корисника буџетских средстава финансијско управљање и контрола нису у потпуности успостављени јер и даље постоје грешке у економској и функционалној класификацији, у мањим износима у односу на претходне године. У области прихода и примања уочене су неправилности у износу од 5,8 милијарди динара: грешке у расходима и издацима износе 9,2 милијарде динара, односно 0,6 одсто од ревидираног дела. Ревизори су утврдили грешке у области пописа у износу од 12,7 милијарди динара: учешће дуга општег нивоа државе, не укључујући обавезе на основу реституције, у бруто домаћем производу износи 52,9 одсто. Председник Институције обавестио је чланове Одбора да ће ДРИ доставити одговарајуће предлоге за измене и допуна прописа са циљем да се на јединствен начин утврди садржај завршног рачуна.

У одазивном извештају Министарство финансија прихватило је све препоруке ДРИ.

Седнице одбора ван седишта Народне скупштине одржавају се уз подршку Програма Уједињених нација за развој (УНДП) и Швајцарске агенције за развој и сарадњу (СДЦ), у оквиру пројекта „Јачање надзорне улоге и јавности у раду Народне скупштине”.

Седница Одбора је завршена у 15,00 часова.

 Седница је тонски снимана.

            СЕКРЕТАР                                                                    ПРЕДСЕДНИК

        Тијана Игњатовић                                           др Александра Томић